সিরিজ হারার পরে অনেক প্রাক্তন ক্রিকেটার এবং অধিনায়ক যেখানে কোহালির দলকে আক্রমণ করছেন, তাঁর দিক থেকে কেন এত সংযত প্রতিক্রিয়া? কপিলের তৎক্ষণাৎ জবাব, ‘‘কারণ, আমি মনে করি এই ভারতীয় দলটা ভাল। ওদের জেতার ক্ষমতা রয়েছে, সেটা দেখিয়েছে। ওদের যোগ্যতার প্রতি আমার বিশ্বাস আছে। কাছাকাছি গিয়েও সীমানা অতিক্রম করতে পারেনি। সেই খুঁতটা সারাতে হবে। সেটা বাদ দিলে সব বিভাগেই কিন্তু দলটা ভাল। ব্যাটিং ভাল, বোলিং ভাল, ফিল্ডিং তো দারুণ। তফাত হয়েছে একটা জায়গাতেই। ইংল্যান্ড আমাদের চেয়ে ভাল ব্যাটিং করেছে।’’